ગુજરાત ચેમ્બર ઓફ કોમર્સ એન્ડ ઇન્ડસ્ટ્રી(GCCI)ની હાઇ પ્રોફાઇલ ચૂંટણીમાં દુર્ગેશ બૂચ સામેની વાંધા અરજીને લઇને ગરમાવો આવી ગયો છે. સિનિયર વાઇસ પ્રેસિડેન્ટપદના ઉમેદવાર જયેન્દ્ર તન્નાએ હરીફ ઉમેદવાર બૂચની ઉમેદવારી સામે ચૂંટણી અધિકારીને વાંધા અરજી આપી છે. તન્નાની રજૂઆત છે કે GCCIની જોગવાઇ મુજબ કોઇ પ્રોફેશનલ લાયકાત ધરાવતો સભ્ય ચેમ્બરની ઉમેદવારી કરી શકે નહીં. જ્યારે દુર્ગેશ બૂચ ગુજરાત સરકારના શિક્ષણ વિભાગની ફી રેગ્યુરેટરી કમિટીમાં ચાર્ટર્ડ એકાઉન્ટન્ટ છે માટે તેમની ઉમેદવારી રદ કરવી જોઇએ. તન્નાની અરજીને લઇને મુખ્ય ચૂંટણી અધિકારી પી.કે. લહેરીએ મંગળવારે ૧૧-૦૦ વાગ્યે નિષ્ણાતો સામે બન્ને પક્ષની રજૂઆત સાંભળી હિયરિંગ કરવાની જાહેરાત કરી છે. જોકે આ મુદ્દે ચેમ્બરની હાઇપાવર કમિટીના પંકજ પટેલ અને ચિંતન પરીખ સમક્ષ પણ તન્નાએ રજૂઆત કરી હોવાનું જાણી શકાયું છે.